Illum il-Kummissjoni Ewropea ppreżentat strateġija għall-prevenzjoni ta' akkumulazzjoni futura ta' self improduttiv (NPLs) fl-Unjoni Ewropea kaġun tal-kriżi tal-coronavirus. L-istrateġija għandha l-għan li tiżgura li l-unitajiet domestiċi u n-negozji tal-UE jkomplu jkollhom aċċess għall-finanzjament li jeħtieġu matul il-kriżi. Il-banek għandhom rwol kruċjali biex itaffu l-effetti tal-kriżi tal-coronavirus, billi jmantnu l-finanzjament tal-ekonomija. Dan huwa essenzjali biex jiġi appoġġat l-irkupru ekonomiku tal-UE. Minħabba l-impatt li l-coronavirus kellu fuq l-ekonomija tal-UE, il-volum tal-NPLs mistenni li jiżdied madwar l-UE, minkejja li għadu mhuwiex ċert din iż-żieda meta se sseħħ u kemm se tkun kbira. Skont kemm l-ekonomija tal-UE tirkupra malajr mill-kriżi tal-coronavirus, il-kwalità tal-assi tal-banek – u, għaldaqstant, il-kapaċità ta' self tagħhom – tista' tmur għall-agħar. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “L-istorja turina li s-self improduttiv l-aħjar jiġi indirizzat kmieni u b'mod deċiżiv, speċjalment jekk irridu li l-banek ikomplu jappoġġaw lin-negozji u lill-unitajiet domestiċi. Qegħdin nieħdu azzjoni preventiva u kkoordinata issa stess. L-istrateġija tal-lum se tgħin biex tikkontribwixxi għall-irkupru rapidu u sostenibbli tal-Ewropa billi tgħin lill-banek joħorġu dan is-self mill-karti tal-bilanċ tagħhom u jżommu l-kreditu miexi.” Mairead McGuinness, il-Kummissarju għall-Istabilità Finanzjarja, is-Servizzi Finanzjarji u l-Unjoni tas-Swieq Kapitali, qalet: “Ħafna kumpaniji u unitajiet domestiċi ġew taħt pressjoni finanzjarja sinifikanti minħabba l-pandemija. Għall-Kummissjoni, hija prijorità ewlenija li niżguraw li ċ-ċittadini u n-negozji Ewropej ikomplu jirċievu l-appoġġ mill-banek tagħhom. Illum ressaqna sett ta' miżuri li, filwaqt li jiżguraw il-protezzjoni ta' min jissellef, jistgħu jgħinu biex tiġi evitata żieda fis-self improduttiv simili għal dik wara l-aħħar kriżi finanzjarja.” Sabiex l-Istati Membri u s-settur finanzjarju jingħataw l-għodda meħtieġa biex jindirizzaw żieda fl-NPLs fis-settur bankarju tal-UE minn kmieni, il-Kummissjoni qed tipproponi sensiela ta' azzjonijiet b'erba' għanijiet ewlenin: L-istrateġija dwar is-Self Improduttiv tal-Kummissjoni proposta llum tibni fuq sett konsistenti ta' miżuri implimentati preċedentement. F'Lulju 2017, il-Ministri tal-Finanzi fl-ECOFIN qablu dwar l-ewwel Pjan ta' Azzjoni għal self improduttiv. F'konformità mal-Pjan ta' Azzjoni tal-ECOFIN, fil-Komunikazzjoni tagħha dwar it-tlestija tal-Unjoni Bankarja ta' Ottubru 2017, il-Kummissjoni ħabbret pakkett komprensiv ta' miżuri biex jitnaqqas il-livell ta' NPLs fl-UE. F'Marzu 2018, il-Kummissjoni ppreżentat il-pakkett ta' miżuri tagħha biex tindirizza proporzjonijiet għoljin tas-self improduttiv. Il-miżuri proposti kienu jinkludu l-garanzija ta' kontinġenza tal-NPLs, li kienet tirrikjedi li l-banek jibnu livelli minimi ta' kopertura tat-telf għal self li għadu kemm joriġina, proposta għal Direttiva dwar is-servizzjanti tal-kreditu, ix-xerrejja tal-kreditu u l-irkupru tal-kollateral u l-pjan ta' azzjoni għat-twaqqif ta' kumpaniji maniġerjali tal-assi nazzjonali. Biex jittaffa l-impatt tal-kriżi tal-coronavirus, il-Pakkett Bankarju tal-Kummissjoni ta' April 2020 implimenta emendi mmirati għal “soluzzjoni ta' malajr” għar-regoli prudenzjali bankarji tal-UE. Barra minn hekk, il-Pakkett għall-Irkupru tas-Swieq Kapitali, adottat f'Lulju 2020, ippropona bidliet immirati għar-regoli tas-suq kapitali biex jinkoraġġixxi investimenti akbar fl-ekonomija, jippermetti r-rikapitalizzazzjoni rapida tal-kumpaniji u jżid il-kapaċità tal-banek biex jiffinanzjaw l-irkupru. Il-Faċilità għall-Irkupru u r-Reżiljenza (RRF) ukoll se tipprovdi appoġġ sostanzjali għal riformi mmirati lejn it-titjib tal-insolvenza, l-oqfsa ġudizzjarji u amministrattivi u t-tirfid ta' riżoluzzjoni effiċjenti tal-NPLs. Komunikazzjoni tal-Kummissjoni Abbozz ta' Direttiva dwar is-servizzjanti tal-kreditu, ix-xerrejja tal-kreditu u l-irkupru tal-kollateral Dokument ta' ħidma tal-persunal tal-Kummissjoni dwar pjan iddettaljat għall-KMA li jakkumpanja d-dokument tal-Komunikazzjoni tal-Kummissjoni It-tieni Rapport ta' Progress dwar it-Tnaqqis tas-Self Improduttiv fl-Ewropa Mistoqsijiet u Tweġibiet